钦定古今图书集成/理学汇编/学行典/第140卷 > 薛瑄读书录 > 《慎动》
## 钦定古今图书集成/理学汇编/学行典/第140卷 > 薛瑄读书录 > 《慎动》

事贵审处。古人谓“天下甚事，不因忙后错了”，真名言
也。　易简处事，自无劳扰。　主一则作事不差，才二
三则动作小事，亦差矣，况大事乎？　尝见人寻常事
处置得宜者，数数为人言之，陋亦甚矣。古人功满天
地，德冠人群，视之若无者，分定故也。　应事差错，由心不专一。　心静能处事，　暗于事几而妄为，取咎
之道也。　事合义虽大不惧；不合义，虽小当谨。　凡
事皆能谨于几微，则不至于差之大矣。　处事不可
令人喜，亦不可令人怒。　凡事皆当谨始虑终，　处
事详审安重。　当事务丛杂之中，吾心当自有所主，
不可因彼之扰扰而迁易也。　处事在己者，只当务
实，若能动人，否则在彼耳，我何容心其闲哉？　沈静
详密者能立事，浮躁忽略者反此。　观《太极图》得一
静字，为处事之本，　不观诸阴阳乎其化，皆以渐而
不骤。人之处事如是，则鲜失矣。　作事只是心安而
已。然须理明则知其可安者安之，理有未明，则以不
当安者为安矣。　一语一默，一坐一行，事无大小，皆
不可苟，处之必尽其方。　事未至先无一物在心，则
事至应之不错。若事未至，先有三端两绪在心，则先
自挠杂矣，应事安得不错乎？　作事快心，必慎其悔，
盖消息循环，自然之理，持之有道，则虽亢而非满矣。
处事当沉重详细坚正，不可轻浮忽略，故《易》多言“利
艰贞”，盖艰贞则不敢轻忽，而必以正，所以吉也。　因
读伊川《事状》，不觉惧生于心，因知天下之事最难处，
见事贵乎理明，处事贵乎心公。理不明则不能辨别
是非，心不公则不能裁度可否。惟理明心公则于事
无所疑惑，而处得其当矣。　庖丁解牛，只是顺理。人
处事能顺理，即如庖丁无全牛矣。　天地万事万物，
各有自然之条理。人之处事，惟顺其条理而行，斯无
难处之事矣。　不能深识事几妄为而中实，亦可耻
也。　人多以快意之事忘却，道　深以刻薄为戒。每
事当从忠厚，　尝沈静，则含蓄义理深而应事有力。
日用闲，纤毫事皆当省察谨慎，　勿以小事而忽之。
大小必求合义。　处大事不宜大厉声色，付之当然
可也。　应事才应即休，不可须臾留滞，为心累。　见
理明，则遇事迎刃而解。　常提省此心，勿令昏蔽妄
驰，则处事少错矣。　近看得处事有二法：知以别可
否，义以决取舍，斯无过举矣。　“安往而非事，安往而
非道”，人惟当即所遇以为其事，则道无不安矣。苟不
能安于所遇，在此念彼，则不能以道自处，审矣。　处
事识为先，断，次之　欲，事之合理诚难，但细微处一
一能谨，或少过举矣。　分外之事，一毫不可与。　《易》
以中正为吉，故处事贵乎中正，　处事不可使人知
恩。　凡作事谨其始，乃所以虑其终，所谓“永终知弊”
是也。不能谨始虑终，乘快作事，后或难收拾，则必有
悔矣。　事才入手，便当思其发脱，　明理所以处事。
徒明其理而不能处事，则所明之理为无用矣。　处
大事贵乎明而能断，不明固无以知事之当断，然明
而不能断，亦不免于后艰矣。　作事切须谨慎子细，
最不可怠忽疏略。先儒谓前辈作事多周详，后辈作
事多阔略。余觉有阔略之失。宜谨之　理不外事，惟
于事上求其理。理既明，即以此理处此事，斯得其当
矣。　应事接物，惟在时中　处事，最要妥贴周详，即
无瑕隙之可议。　事少有处置不得其宜，心即不快。
必皆得宜，心乃快然而足。　应事最当知几，　见理
熟则处事易，　处事最当熟思缓处，熟思则得其情，
缓处则得其当。　处事当详审安重，为之以艰难，断
之以果决，事了即当，若无事者。不可以处得其当而
有自得之心，若然则反为所累矣。　不度事势之可
否，故妄作　事，最不可轻忽，虽至微至易者，皆当以
慎重处之。　只循理，凡事无不顺序，　议论是非易，
行事合理难。　所谓理者，万事万物之自然脉络条
理也。循其脉络条理而行，本无难事，惟不知顺理妄
行，所以崎岖险阻不胜其难也。　处事既已理，依旧
在此，元不随去　大事小事，即平平处之，便不至于
骇人视听矣。　“万物本诸天，万事本诸心。”　处事大
宜心平气和，　处事了不形之于言，尢妙。　人当自
信定，自信明，自信笃，可处大事。　众曰“然而有不然
者，众曰‘不然而有然者，惟明理者能知之’。”　学者大
患在行不著，习不察，故事理不能合一。处事即求合
理，则行著习察矣。　事事物物皆有理，就事物上明
得理透彻，斯可处事物各得其当矣。　有于一事，心
或不快，遂于别事，处置失宜，此不敬之过也。　安重
深沈者能处大事，轻浮浅率者不能　天下之事，缓
则得，忙则失。先贤谓天下甚事不因忙后错了，此言
当熟思，　不可因喜而蹉过。当为之事，　万事差错，
只是是非颠倒。　心不错则诸事不错矣。　论事不
可趋一时之轻重，当思其久而远者。　处事求是处，
即格物致知之一端。　心术不正，即事事不正。　虽
细事亦当以难处之，不可忽，况大事乎